b'\n_START_ARTICLE_\nTz\xc3\xadna Bach\xc3\xa1ouer\n_START_PARAGRAPH_\nTz\xc3\xadna Bach\xc3\xa1ouer (kreik. \xce\xa4\xce\xb6\xce\xaf\xce\xbd\xce\xb1 \xce\x9c\xcf\x80\xce\xb1\xcf\x87\xce\xac\xce\xbf\xcf\x85\xce\xb5\xcf\x81, kansainv\xc3\xa4lisesti Gina Bachauer; 21. toukokuuta 1913 Ateena \xe2\x80\x93 22. elokuuta 1976 Ateena) oli syntyj\xc3\xa4\xc3\xa4n kreikkalainen pianisti, jolla oli it\xc3\xa4valtalaisia sukujuuria._NEWLINE_Bach\xc3\xa1ouer piti ensimm\xc3\xa4isen resitaalinsa Ateenassa 8-vuotiaana ja opiskeli Ateenan konservatoriossa Waldemar Freemanin johdolla. L\xc3\xa4hdetty\xc3\xa4\xc3\xa4n Pariisiin h\xc3\xa4n sai opetusta Alfred Cortotilta. Orkesterin kanssa h\xc3\xa4n konsertoi ensimm\xc3\xa4isen kerran vuonna 1932. Vuosina 1933\xe2\x80\x9335 h\xc3\xa4n sai ajoittaista ohjausta Sergei Rahmaninovilta Ranskassa ja Sveitsiss\xc3\xa4. _NEWLINE_Vuonna 1935 Bach\xc3\xa1ouer teki ammattimaisen ensiesiintymisens\xc3\xa4 kanssa Dim\xc3\xadtris Mitr\xc3\xb3pouloksen johtaman Ateenan konservatorion sinfoniaorkesterin kanssa. Toisen maailmansodan aikana h\xc3\xa4n asui Egyptiss\xc3\xa4 ja esiintyi sotilaille L\xc3\xa4hi-id\xc3\xa4ss\xc3\xa4. Vuonna 1946 h\xc3\xa4n esiintyi ensimm\xc3\xa4isen kerran Lontoossa; kapellimestarina esityksess\xc3\xa4 toimi Alec Sherman, josta my\xc3\xb6s tuli h\xc3\xa4nen toinen aviomiehens\xc3\xa4. Yhdysvalloissa h\xc3\xa4n debytoi lokakuussa 1950, vaikkakin vain 35 ihmist\xc3\xa4 oli kuulemassa t\xc3\xa4t\xc3\xa4 konserttia. H\xc3\xa4n oli Maurice Abravanelin l\xc3\xa4heinen yst\xc3\xa4v\xc3\xa4 ja esiintyi usein Utahin sinfoniaorkesterin kanssa. H\xc3\xa4n kuoli Ateenassa 63-vuotiaana syd\xc3\xa4nkohtaukseen samana p\xc3\xa4iv\xc3\xa4n\xc3\xa4, jona h\xc3\xa4nen olisi viel\xc3\xa4 ollut tarkoitus esiinty\xc3\xa4._NEWLINE_Bach\xc3\xa1ouerin on soittotekniikaltaan rinnastettu Teresa Carre\xc3\xb1oon. Vuonna 1976 Salt Lake Cityssa aloitettiin h\xc3\xa4nen kunniakseen vuosittaisen Gina Bachauer -kilpailun (Gina Bachauer International Piano Competition) j\xc3\xa4rjest\xc3\xa4minen. Kreikan hallitus julkaisi vuonna 1981 edesmenneen pianistin kunniaksi postimerkin.'